STPI แรงรอบเกือบ 2 ด.ฐานะการเงินแกร่ง 3 โบรกฯเชียร์ซื้อชูเป้า 24 บ.
STPI วิ่งแรงรอบเกือบ 2 ด.โดยครึ่งวันเช้าราคาไต่ระดับแตะระดับสูงสุดที่ 17.60 บาท นับเป็นราคาสูงสุดในรอบเกือบ 2 เดือนตั้งแต่วันที่ 20 เม.ย.58 เหล่าโบรกฯเชียร์ซื้อชูเป้า 24 บ.คาดว่ารายได้ในงวดไตรมาส 2/58 น่าจะทำได้ราว 4 พันล้านบาทฐานะการเงินแกร่ง
9 มิ.ย. 2558

ผู้สื่อข่าวรายงานว่า ราคาหุ้น บริษัท บริษัท เอสทีพี แอนด์ ไอ จำกัด (มหาชน) จำกัด (มหาชน)  หรือ STPI ณ เวลา 12.00 น.อยู่ที่ 17.40 บาท บวก 0.50 หรือ 2.96% มูลค่าการซื้อขาย 218.89 ล้านบาท โดยราคาหุ้นเปิดตลาดที่ 17.00 บาท
 
จากกราฟจะเริ่มเห็นว่าราคามีการไต่ระดับจากระดับต่ำสุดที่ 15.30 บาทเมื่อวันที่ 14 พ.ค.ที่ผ่านมา และปรับตัวขึ้นแตะระดับสูงสุดที่ 17.60 บาท นับเป็นราคาสูงสุดในรอบเกือบ 2 เดือนตั้งแต่วันที่ 20 เม.ย.58
บล. เมย์แบงก์ กิมเอ็ง ระบุในบทวิเคราะห์(9 มิ.ย.)ว่า แนะนำ “ซื้อ” ราคาเป้าหมาย 24.00 บาท/หุ้น มองมีฐานะการเงินที่แข็งแกร่งไม่มีภาระหนี้เงินกู้ในขณะที่มีเงินสดและเงินลงทุนชั่วคราวสูงถึง 6 พันล้านบาท  ราคาหุ้นปัจจุบันซื้อขาย P/E ปี 2558 ที่ต่ำเพียง 9.1 เท่า  ในขณะที่ STPI มีศักยภาพที่จะเติบโตต่อเนื่อง จากมีจุดเด่นหลายประการ โดยเฉพาะพื้นที่หน้าท่าถึง 300 ไร่  ทำให้ในอนาคตมีแนวโน้มจะได้งานขนาดใหญ่มากขึ้น 
บล.ดีบีเอส วิคเคอร์ส ระบุในบทวิเคราะห์(9 มิ.ย.)ว่าแนะนำ “ซื้อ” ราคาเป้าหมาย 18.10 บาท/หุ้น คาดกำไรไตรมาส 2/58 เติบโตจากปีก่อน โดยรายได้ค่าเร่งงาน 158 ล้านเหรียญสหรัฐช่วยหนุนรายได้ &amp; กำไรในระยะต่อไปรวมทั้งจะทราบผลประมูลงานใหม่ในไตรมาส 3-4/58 (โครงการที่จะประกาศก่อนน่าจะเป็น Pacific Northwest) พร้อมคาดการณ์กำไรทรงตัวที่ประมาณ 2.6 พันล้านบาทในปี 57-58-59
บล.เอเซีย พลัส ระบุในบทวิเคราะห์(9 มิ.ย.)ว่า แนะนำ “ซื้อ” ราคาเป้าหมาย 22.80 บาท/หุ้น คาดโครงการ Pacific Northwest ใกล้รู้ผลประมูลเร็วๆนี้ หากได้รับเข้ามา จะช่วยปลดกังวลเกี่ยวกับผลประกอบการปี 59-60 ไปได้ ขณะที่รายได้โครงการ Ichthys ถูกขยับไปรับรู้ในปี 2559 มากขึ้น จึงปรับลดกำไรปี 2558 ลง 4%
ขณะที่แนวโน้มกำไรไตรมาส 2/58 โดดเด่น จากการบันทึกค่าเร่งงาน Ichthys จึงคาดว่ารายได้ในงวดไตรมาส 2/58 น่าจะทำได้ราว 4 พันล้านบาท
 